Verdagte doodgeskiet tydens rooftog by lisensiekantoorArgieffoto (Foto: MikeGunner/Pixabay) ’n Verdagte is doodgeskiet toe hy en drie van sy makkers Saterdag ’n lisensiekantoor in Boksburg, Gauteng, wou beroof. Volgens hoofsuperintendent Kelebogile Thepa, woordvoerder van die Ekurhuleni-metropolisie, het vier gewapende rowers douvoordag op die lisensiesentrum toegeslaan. “Hulle planne om die lisensiekantoor te beroof, is egter in die wiele gery toe veiligheidspersoneel betyds daarheen ontplooi is. ’n Skietgeveg het tussen die personeel en verdagtes uitgebreek,” bevestig Thepa. “Drie van die vier verdagtes het daarin geslaag om van die toneel te vlug. Een verdagte is noodlottig gewond en op die toneel dood verklaar.” Hamilton Ledwaba, afdelingshoof van die Ekurhuleni-metropolisie, waarsku oortreders om hulle te weerhou van die beskadiging en diefstal van geriewe en hulpbronne wat vir openbare gebruik bedoel is. “Die Stad Ekurhuleni ondervind tans ’n agterstand in lisensiekantore en probeer om die dienste so gou moontlik aan ons gemeenskap te lewer, maar dit word belemmer deur misdaad,” het Ledwaba gesê.